b'\n_START_ARTICLE_\nCan Gordi\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta baixa, pis i golfes. El parament es presenta arrebossat, exceptuant les emmarcacions de les obertures i un alt s\xc3\xb2col fet de pedra irregular. Al nivell de les golfes es succeeixen arcs de mig punt, de petites dimensions, creant una galeria. Remata la fa\xc3\xa7ana un r\xc3\xa0fec en volad\xc3\xads for\xc3\xa7a pronunciat._NEWLINE_Conserva, a la fa\xc3\xa7ana principal alguns elements de la masia original, com s\xc3\xb3n: el portal d\'entrada d\'arc de mig punt adovellat, les finestres i balcons del primer pis amb emmarcaments de pedra treballada i guardapols motllurat. Les ampliacions amb galeries i porxades han estat conseq\xc3\xbc\xc3\xa8ncia de la seva funci\xc3\xb3 com a Patronat de les Llibertats, dirigida per Josep Pedragosa, a qui va ser venuda l\'any 1912._NEWLINE_El paller \xc3\xa9s un cos a\xc3\xafllat respecte de la masia. La f\xc3\xa0brica dels murs \xc3\xa9s de c\xc3\xb2dols amb una base de pedres m\xc3\xa9s grans. A la fa\xc3\xa7ana principal, el mur \xc3\xa9s obert mitjan\xc3\xa7ant dues arcades d\'arc de mig punt de f\xc3\xa0brica de ma\xc3\xb3. La teulada, d\'escassa inclinaci\xc3\xb3, \xc3\xa9s a dues vessants, teules i r\xc3\xa0fec inexistent. Carener perpendicular a la fa\xc3\xa7ana.\n_START_SECTION_\nHist\xc3\xb2ria\n_START_PARAGRAPH_\nAquesta masia, quan s\'exting\xc3\xad la fam\xc3\xadlia propiet\xc3\xa0ria que li donava nom (a mitjan segle XIX), fou venuda en dos ocasions; la darrera, al Patronat de Llibertats, que estava dirigit pel moss\xc3\xa8n Pedragrosa, cap a l\'any 1912. L\'administraci\xc3\xb3, en els seus inicis, corresponia al Rector de Plegamans, Moss\xc3\xa8n Jaume Vendrell, despr\xc3\xa9s s\'encarreg\xc3\xa0 un director t\xc3\xa8cnic, \xc3\x80ngel Grau. Cap a l\'any 1920, administra la finca Ram\xc3\xb3n Alb\xc3\xb3, el qual la destina a la Protecci\xc3\xb3 de la Inf\xc3\xa0ncia, i \xc3\xa9s quan comen\xc3\xa7a a denominar-se La Granja. Actualment es troba sota la Protecci\xc3\xb3 de Menor de la Conselleria de Just\xc3\xadcia de la Generalitat de Catalunya i \xc3\xa9s el centre educatiu "Els castanyers". S\'han ampliat i millorat constantment les instal\xc2\xb7lacions._NEWLINE_L\'edifici del paller, sembla que fou refet en la data que figura gravada a la fa\xc3\xa7ana principal, 1856, sobre la cer\xc3\xa0mica al\xc2\xb7lusiva a Sant Antoni Abad.'